als_Latn dik_Latn sag_Latn
Asport- Ka qënë padiskutim një ndër protagonistët e fitores së madhe të arritur nga Kukësi të enjten në mbrëmje në ‘Qemal Stafa’, pasi jo vetëm shënoi gol dhe bëri paraqitje të mirë, por u dëmtua duke i krijuar një shqetësim të madh Kukësit në ndeshjen e kthimit. Lukas Malakarne, autori i golit të parë për kuksianët, e sheh ekipin e tij më superior se kundërshtarin, të cilin e cilëson të dobët. Madje, ai e konsideron të eliminuar, teksa shprehet se Kukësi me një gol do realizojë një tjetër rekord, duke shkuar në turin e katërt.
Gjatë një prononcimi të dhënë për mediat, mbrojtësi argjentinas komentoi edhe dëmtimin e tij në menisk, i cili e ka mërzitur pa masë. “Ishte një fitore shumë e rëndësishme, që ndoshta nuk e kishim menduar të tillë në fillim. Sigurisht që e ëndërronim, por që të vihej në zbatim, na dukej pak si larg. Megjithatë, edhe kundërshtari na befasoi disi. E prisnim ndryshe dhe më të fortë, por në këto 90 minuta na dëshmoi tjetër pamje. Metalurgu ishte një skuadër e dobët, për mendimin tim, ndaj edhe arritëm që të merrnin kontrollin e lojës dhe rrjedhimisht t’i shënonim gola. Tani mjafton që t’i shënojmë edhe një tjetër në fushën e tyre dhe kalojmë më tej”, shprehet Malakarne, duke treguar strategjinë e tij për ndeshjen e kthimit dhe besimin që ka për të kaluar në raundin e katërt të Ligës së Europës. “Sigurisht që mendoj se Kukësi do arrijë të kualifikohet. Është diçka historike dhe unë jam shumë i lumtur që u bëra pjesë e kësaj skuadre. Golin ua dedikoj tifozëve dhe presidentit Gjici. Jemi shumë pranë kualifikimit historik dhe një rekordi për mbarë shqiptarët.
Sa i përket dëmtimit tim në menisk, më vjen realisht keq që ndodhi kështu. Sot do të bëj një kontroll më të imtësishëm për të parë shkallën e këtij dëmtimi. Ishte një moment shume i keq, të cilin nuk dëshiroja ta jetoja”, përfundoi analizën e tij një prej heronjve të ndeshjes ndaj Metalurg Donetsk.
You must be logged in to post a comment Login
Copyright © 2015 aSport.info
als_Latn als_Latn als_Latn eng_Latn vec_Latn